text: Det her er en knogle fra verdens ældste søpapegøje
  03 juli 2015 kl. 13.47
  En 3. klasse fra Kolding fik lov at grave i Gram Lergrav. En af eleverne fandt noget helt unikt: En lårbensknogle fra verdens ældste søpapegøje.
  Eleven, som i en pressemeddelelse kun navngives Mathilde, havde øjnene med sig og fandt en lille knogle fra en fugl. Knoglen er kun ca. 22 mm lang og 4 mm tyk.
  Knoglen mangler den yderste del af knæledet, men den er så utrolig velbevaret, at det med sikkerhed kan bestemmes til at være en alkefugl. Nærmere bestemt en form for lunde, som er den fsygl, der ofte kaldes en søpapegøje, skriver Mette Elstrup Steeman fra Museum Sønderjylland, Naturhistorie og Palæontologi.
  Knogler fra fugle er utroligt sjældne at finde. De er tynde og lette - og forvitrer derfor lettere.
  Men den fundne lårbenskogler var så velbevaret, at den straks blev sendt til Statens Naturhistoriske Museum, for at få vurderet om det skal erklæres for Danekræ.
  En ekspert vurderer, at fossilet kan være den ældste repræsentant af sin slægt på verdensplan.
  Fugleknoglen er nu kommet tilbage til Museet i Gram, og kan allerede nu ses i udstillingen, mens vi venter på Danekræudvalgets afgørelse, slutter pressemeddelelsen.
  